Številka: 03216-1/2011-3

Dne: 17. 1. 2011

**ZAPISNIK**

1. redne seje Odbora za urejanje prostora in urbanizem, ki je bila v ponedeljek 17. 1. 2011 s pričetkom ob 20.00 uri, v Klubu 15, Mestne hiše, Mestni trg 1, Ljubljana.

NAVZOČI ČLANI:

Predsednik prof. Janez KOŽELJ, ostali člani, Bojan ALBREHT, Mirko BRNIČ JAGER, Gregor ISTENIČ, Sašo RINK, mag. Maja SIMONETI, mag. Blaž LOKAR in tajnik odbora Jan SKOBERNE.

NAVZOČI OSTALI VABLJENI:

Načelnik Oddelka za urejanje prostora mag. Miran GAJŠEK s sodelavci, Alenko PAVLIN in Miro PRELOG, načelnica ga. Irena RAZPOTNIK načelnica Oddelka za gospodarske dejavnosti in promet in pooblaščeni predstavnik RRA RUL g. Matej GOJČIČ.

Na zasedanju so bili navzoči vsi člani odbora.

Predsednik odbora podžupan prof. Janez KOŽELJ je navzoče pozdravil in po uvodni besedi dal v razpravo predlog dnevnega reda.

Po razpravi je bil dan na glasovanje

PREDLOG SKLEPA:

Odbor sprejme predlog dnevnega reda 1. redne seje odbora.

 /sklep je sprejet soglasno 7 navzočih članov/

**SPREJETI DNEVNI RED:**

1. Dokončno oblikovanje odbora s predstavitvijo članov in naloge odbora
2. Obravnava dela gradiva iz pristojnosti odbora kot zainteresiranega delovnega telesa mestnega sveta za 3. sejo MS MOL za dan 31. 1. 2011:
* 5. a) Osnutek Odloka o proračunu Mestne občine Ljubljana za leto 2011,

 b) Osnutek Odloka o proračunu Mestne občine Ljubljana za leto 2012

1. Obravnava gradiva iz pristojnosti odbora za 3. sejo MS MOL za dan 31. 1. 2011:
* 8. Dopolnjeni osnutek Odloka o občinskem podrobnem prostorskem načrtu 133 Moste - Selo del in 313 Zaloška (Grablovičeva – Kajuhova) del
1. Pobude in vprašanja

AD 1

DOKONČNO OBLIKOVANJE ODBORA S PREDSTAVITVIJO ČLANOV IN NALOGE ODBORA

Predsednik odbora podžupan prof. Janez KOŽELJ je v uvodni besedi povedal katere so poglavitne naloge odbora, kako je deloval odbor v prejšnjem mandatu in kako si predstavlja delo v njegovem drugem mandatu predsedovanja. Predstavil je način delovanja odbora, kako in kdaj se sklicuje seje odbora, predstavil posamezne člane odbora in še povedal, da skladno z veljavnimi predpisi izvolijo podpredsednika odbora in predlagal, da se vsi člani vključijo v razpravi na povedano.

Razpravljali so: Mirko BRNIČ JAGER, Bojan ALBREHT in Gregor ISTENIČ.

V razpravi sta bila dana predloga, da se za podpredsednika odbora izvoli: mag. Maja SIMONETI na predlog Bojana ALBREHTA, oz Mirko BRNIČ JAGER na predlog Gregorja ISTENIČA.

Predsednik prof. Janez KOŽELJ je po zaključeni razpravi dal na glasovanje najprej

1. PREDLOG SKLEPA:

**Za podpredsednika odbora se izvoli Mirko BRNIČ JAGER.**

 /sklep je sprejet s 7 glasovi za 0 proti od 7 navzočih članov/

AD 2

OBRAVNAVA DELA GRADIVA IZ PRISTOJNOSTI ODBORA KOT ZAINTERESIRANEGA DELOVNEGA TELESA MESTNEGA SVETA ZA 3. SEJO MS MOL ZA DAN 31. 1. 2011:

* **5. a) Osnutek Odloka o proračunu Mestne občine Ljubljana za leto 2011,**

 **b) Osnutek Odloka o proračunu Mestne občine Ljubljana za leto 2012**

H gradivom so bile priložene pripombe in pobude s strani četrtnih skupnosti, meščanov in drugih, vendar od teh ni bilo takih, ki bi se nanašale le na področje iz pristojnosti odbora.

V uvodni predstavitvi in v razpravi so sodelovali vabljeni predstavniki predlagatelja in pooblaščeni predstavnik RRA RUL g. Matej GOJČIČ.

Člani odbora so razpravljali in soglašali, da se v prilogi k poročilu posreduje mestnemu svetu tudi pripombe članice odbora mag. Maje Simoneti, ki se nanašajo na ostala področja.

Po zaključeni skupni obravnavi aktov, sta bila dana na glasovanje:

**1. PREDLOG SKLEPA:**

**Odbor podpira sprejem Osnutka Odloka o proračunu Mestne občine Ljubljana za leto 2011 v delih, ki se nanašajo na delovno področje odbora.**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Sklep | JE | bil sprejet s | 7 | glasovi ZA, | 0 | PROTI od | 7 | navzočih |

**2. PREDLOG SKLEPA:**

**Odbor podpira sprejem Osnutka Odloka o proračunu Mestne občine Ljubljana za leto 2012 v delih, ki se nanašajo na delovno področje odbora.**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Sklep | JE | bil sprejet s | 7 | glasovi ZA, | 0 | PROTI od | 7 | navzočih |

Priloga:

* pripombe članice odbora mag. Maje Simoneti na prejeto gradivo je bilo posredovano skupaj s poročilom odbora posredovano svetnikom in Odboru za finance.

Pripombe članice odbora mag. Maje Simoneti na prejeto gradivo.

1

V splošnem delu (stan I/32, 04) med drugim piše, da bo MOL pričela z izvajanjem projekta **celovitega pristopa k reševanju problematike odstranjevanja alergogenih in tujerodnih invazivnih** vrst v MOL.

Komentar: Raziskave kažejo, da alergogenih vrst ne gre (ni potrebno oz. utemeljeno) kar vsevprek odstranjevati. Osebno menim, da je zapis napačen oz. napisan pod vtisom dejstva, da gre za ukrepe za zatiranje ambrozije, ki je alergogena, invazivna in tujerodna rastlina in je lani zanjo s posebnim odlokom zahtevano zatiranje.

Kot rečeno, po priporočilih zdravnikov drugih alergogenih rastlin naj iz okolja ne bi odstranjevali! Če v proračunu načrtovani pristop ni povezan samo z ambrozijo, je treba poudariti, da bo šlo za odstranjevanje tujerodnih invazivnih vrst in ambrozije. V vsakem primeru **predlagam bolj točen zapis tega kaj se bo zares počelo, da ne bo prišlo do napačnih interpretacij**. Ne vem, kdo je za ukrep odgovoren, je pa povezan z vzdrževanjem in službo za varstvo okolja ter predvsem tudi z ustreznim sodelovanjem z drugimi lastniki zemljišč v mestu, ki morajo prav tako izvajati ukrepe za zatiranje.

2 (054003)

Za uravnavanje populacije golobov in vran so drastično znižana sredstva. Razen, če niso stroški v preteklih letih povezani z izjemnimi raziskavami predlagam, da se proračunsko postavko ustrezno dvigne na raven predhodnih let in tako prepreči, da bi sorazmerno učinkovito vzdrževanje nadzora nad populacijo mestnih golobov in vran bilo prekinjeno.

3 (II/74)

**Vzdrževanje vegetacije ob cestah** bi bilo treba v vseh ozirih vključiti v redno vzdrževanje mestnih zelenih površin. Dejstvo, da je treba ohranjati svetli profil cest ne sme vplivati na način dela z rastlinami kar se danes dogaja in je iz dikcije programa tudi očitno: predvideno je ustrezno obsekavanje dreves medtem, ko bi MOL morala zahtevati od vzdrževalca zgolj in samo ustrezno vzgojo in nego dreves in rastlin ob cestah.

Danes je na terenu možno ugotoviti, da so v mestu skoraj vsa drevesa ob cestah oskrunjena s tovrstnim »obsekavanjem« to je skrajno neprofesionalnim skrajševanjem debelejših vej 30 in več cm od debla, tudi na delih POTi, da b ise zagotovilo svetli profil cest.

**Predlagam, da se postavka ohrani, popravi pa naj se opis dejavnosti oz. programa in sredstva nameni odgovornim za vzdrževanje vsega drevja v mestu, ki jih bomo za neprofesionalno ravnanje z drevjem potem lahko ustrezno kaznovali.**

4 Vzdrževanje zelenih površin (049001)

Zniževanje višine sredstev za vzdrževanje zelenih površin je glede na razvita pričakovanja na tem področju in na realno povečan obseg površin v vzdrževanju lahko problematično oziroma zahteva pripravo izrednega programa vzdrževanja. Dejstvo, da je program vzdrževanja glede na prejšnja leta razširjen četudi morda nekritično, ker so v vzdrževanje prevzete vendar nove površine, ki ne zahtevajo nekaterih del (obrezovanje npr) govori o nerealnem načrtovanju vzdrževanja in mu zato nasprotujem. Razen če MOL nima podatkov o tem, da ima izvajalec na področju še velike notranje rezerve, bi bilo prav, da zniževanju sredstev za vzdrževanje oporoka tudi ustrezna strokovna služba MOL.

**Predlagam, da se OGDP pozove, da znižanje stroškov vzdrževanja argumentira, ali pač podpre z izrednim programom vzdrževanja, da bo županstvo seznanjeno z možnostmi, ki jih nižji proračun omogoča.**

 Maja  Simoneti

AD 3

OBRAVNAVA GRADIVA IZ PRISTOJNOSTI ODBORA ZA 3. SEJO MS MOL ZA DAN

31. 1. 2011:

* **8. Dopolnjeni osnutek Odloka o občinskem podrobnem prostorskem načrtu 133 Moste - Selo del in 313 Zaloška (Grablovičeva – Kajuhova) del.**

Odbor h gradivu ni prejel nobenih pripomb s strani četrne skupnosti in svetnikov.

Člani odbora so razpravljali in po zaključeni obravnavi akta je bil dan na glasovanje:

**PREDLOG SKLEPA:**

Odbor predlaga, da se 8. točka, Dopolnjeni osnutek Odloka o občinskem podrobnem prostorskem načrtu 133 Moste - Selo del in 313 Zaloška (Grablovičeva – Kajuhova) del, umakne z dnevnega reda 3. seje mestnega sveta, ki je sklicana za dan 31. Januar 2011.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Sklep | JE | bil sprejet s | 7 | glasovi ZA, | 0 | PROTI od | 7 | navzočih |

Obrazložitev:

Člani odbora so v razpravi našteli vrsto pripomb, ki se nanašajo na novo zazidavo prostorske enote P2 in vplivov take zazidave na vse sosednje enote urejanja prostora.

V razpravi so ugotovili, da se mejna zemljišča na SZ območja OPPN neposredno naslanjajo na obstoječo zazidavo stanovanjskih objektov Ulice Vide Pregarc in Pokopališke ulice, ki predstavljajo popolnoma drugačno tipologijo zasnove stavb od predlagane. Ugotovili so, da umeščanje dveh visokih stanovanjskih stolpnic glede na okoliško zazidavo ni primerno in da je vprašljiv dvignjen nivo pritličja nad koto terena, ta je namenjen parkiranju. Prav tako bi veljalo ponovno proučiti možnosti urejanja mirujočega prometa v P3 prostorski enoti.

Odbor sicer podpira namero investitorja da sanira degradirano območje z gradnjo stanovanj in potrebnih garaž, vendar so člani ocenili, da predlagana zasnova stanovanjske zazidave ni skladna z okolico. Visoke stolpnice za baročnim dvorcem, v neposredni bližini niza nizkih hiš ter vrtca, niso primeren tip zazidave v ozadju Zaloške ceste. Problematična je tudi postavitev stolpnic na dvignjeno ploščad podstavka nad garažami, ki ločuje ureditev prostih oziroma zelenih površin dvignjenega pritličja od okolice. Prav tako je vprašljivo preoblikovanje zelene površine pred vhodom v vrtec, ki se bo dozidal, v parkirišče za sosednje stanovalce.

Če je bilo pred leti v času konjukture in velikega povpraševanja po novih stanovanjih še sprejemljiva gradnja visokih stolpnic za bivanje v neprijaznem okolju, je danes bolj smiselno graditi stanovanja za trg v nižji in manj zgoščeni obliki zazidave. Izdelovalcem osnutka predlagamo, da se ob upoštevanju pripomb iz razprave izdela nov predlog zazidave v tipologiji vila blokov in z območjem bolj skladne etažnosti P+3+2M, ki bo oblikovala prehod iz okoliške visoke v nižjo obliko predmestne zazidave.

AD 4

POBUDE IN VPRAŠANJA

Člani odbora posebej niso razpravljali, je pa član mag. Blaž LOKAR predlagal svojo predstavitev in projekcijo reportažnega zapisa svojih pogledov na prometno problematiko v evropskih mestih in svoje predloge za izboljšanje razmer pod naslovom JAVNI PREVOZ V REGIJI. Predstavil je tudi način, ki je izbran na Dunaju.

Seja je bila zaključena ob 22.45 uri.

## ZAPISAL TAJNIK PREDSEDNIK

Jan SKOBERNE Prof. Janez KOŽELJ